Document ID: 32014R1341

Title and Content:
ΚΑΝΟΝΙΣΜΌΣ (ΕΕ) αριθ. 1341/2014 ΤΟΥ ΣΥΜΒΟΥΛΊΟΥ της 15ης Δεκεμβρίου 2014 σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Είναι προς το συμφέρον της Ένωσης να αναστείλει πλήρως τους αυτόνομους δασμούς του κοινού δασμολογίου για 135 προϊόντα τα οποία επί του παρόντος δεν απαριθμούνται στο παράρτημα Ι του κανονισμού (ΕΕ) αριθ. 1387/2013 του Συμβουλίου (1). Ως εκ τούτου, τα εν λόγω προϊόντα θα πρέπει να προστεθούν στο εν λόγω παράρτημα. (2) Δεν είναι πλέον προς το συμφέρον της Ένωσης να διατηρήσει την αναστολή των αυτόνομων δασμών του κοινού δασμολογίου για 52 από τα προϊόντα τα οποία επί του παρόντος περιλαμβάνονται στο παράρτημα Ι του κανονισμού (ΕΕ) αριθ. 1387/2013. Τα προϊόντα αυτά θα πρέπει, συνεπώς, να διαγραφούν από το εν λόγω παράρτημα. (3) Είναι αναγκαίο να τροποποιηθούν οι περιγραφές προϊόντων για 29 αναστολές που περιλαμβάνονται στο παράρτημα Ι του κανονισμού (ΕΕ) αριθ. 1387/2013, προκειμένου να ληφθούν υπόψη η τεχνική εξέλιξη των προϊόντων και οι οικονομικές τάσεις της αγοράς ή να γίνουν γλωσσικές προσαρμογές. Επιπλέον, μετά τις επικείμενες αλλαγές στη Συνδυασμένη Ονοματολογία, από την 1η Ιανουαρίου 2015 θα πρέπει να τροποποιηθούν οι κωδικοί TARIC για 95 πρόσθετα προϊόντα. Επίσης, για ένα προϊόν, θεωρείται ότι δεν είναι πλέον αναγκαία η πολλαπλή κατάταξη. Οι αναστολές για τις οποίες είναι αναγκαίες τροποποιήσεις θα πρέπει να διαγραφούν από τον κατάλογο των αναστολών στο παράρτημα Ι του κανονισμού (ΕΕ) αριθ. 1387/2013, στον οποίο θα πρέπει να εισαχθούν εκ νέου οι τροποποιημένες αναστολές. (4) Οι δασμολογικές αναστολές θα πρέπει να εξετάζονται τακτικά με δυνατότητα κατάργησής τους κατόπιν αιτήματος ενός ενδιαφερόμενου μέρους. Όταν είναι προς το συμφέρον της Ένωσης η δασμολογική αναστολή παρατείνεται και ορίζεται νέα ημερομηνία εξέτασης. (5) Για 184 προϊόντα κρίνεται αναγκαίο, προς το συμφέρον της Ένωσης, να τροποποιηθεί η ημερομηνία για την υποχρεωτική εξέτασή τους προκειμένου να επιτρέπονται αδασμολόγητες εισαγωγές πέραν αυτής της ημερομηνίας. Τα προϊόντα αυτά εξετάστηκαν και καθορίστηκαν αναθεωρημένες ημερομηνίες για την επόμενη υποχρεωτική εξέτασή τους. Ως εκ τούτου, θα πρέπει να διαγραφούν από τον κατάλογο των αναστολών στο παράρτημα I του κανονισμού (ΕΕ) αριθ. 1387/2013 και οι τροποποιημένες αναστολές θα πρέπει να εισαχθούν εκ νέου στον εν λόγω κατάλογο. (6) Είναι αναγκαίο, προς το συμφέρον της Ένωσης, να συντομευθεί η περίοδος της υποχρεωτικής εξέτασης για τέσσερα προϊόντα. Θα πρέπει, συνεπώς, να διαγραφούν από τον κατάλογο των αναστολών στο παράρτημα Ι του κανονισμού (ΕΕ) αριθ. 1387/2013 οι αναστολές που αφορούν τα εν λόγω τέσσερα προϊόντα και να εισαχθούν εκ νέου στον εν λόγω κατάλογο οι τροποποιημένες αναστολές. Προκειμένου να διασφαλισθεί επαρκώς η συνεχής εφαρμογή της αναστολής (χωρίς διακοπή), η αναστολή που αφορά τα προϊόντα με κωδικούς TARIC ex 8501320050 και ex 8501330055 θα πρέπει να εφαρμοσθεί από 1ης Ιανουαρίου 2014. (7) Για λόγους σαφήνειας, οι τροποποιημένες καταχωρίσεις θα πρέπει να σημειώνονται με αστερίσκο. (8) Προκειμένου να καταστεί δυνατή η κατάλληλη στατιστική παρακολούθηση, το παράρτημα II του κανονισμού (ΕΕ) αριθ. 1387/2013 θα πρέπει να συμπληρωθεί με συμπληρωματικές μονάδες για ορισμένα από τα νέα προϊόντα για τα οποία χορηγούνται αναστολές. Για λόγους συνέπειας, οι συμπληρωματικές μονάδες για τα προϊόντα που διαγράφονται από το παράρτημα I του κανονισμού (ΕΕ) αριθ. 1387/2013 θα πρέπει επίσης να διαγραφούν από το παράρτημα ΙΙ του εν λόγω κανονισμού. Συνεπώς, ο κανονισμός (ΕΕ) αριθ. 1387/2013 θα πρέπει να τροποποιηθεί αναλόγως. (9) Ο κανονισμός (ΕΕ) αριθ. 1387/2013 θα πρέπει να τροποποιηθεί αναλόγως. (10) Δεδομένου ότι οι τροποποιήσεις που προβλέπονται στον παρόντα κανονισμό θα πρέπει να τεθούν σε ισχύ από την 1η Ιανουαρίου 2015, ο παρών κανονισμός θα πρέπει να εφαρμόζεται από την ημερομηνία αυτή και να τεθεί σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 1387/2013 τροποποιείται ως εξής: 1) Ο πίνακας του παραρτήματος I τροποποιείται ως εξής: α) μεταξύ του τίτλου και του πίνακα παρεμβάλλεται η ακόλουθη σημείωση: «(*) Αναστολή που αφορά προϊόν του παρόντος παραρτήματος του οποίου ο κωδικός ΣΟ ή TARIC ή η περιγραφή προϊόντος ή η ημερομηνία για την υποχρεωτική εξέταση τροποποιήθηκε με τον κανονισμό (ΕΕ) αριθ. 722/2014 του Συμβουλίου, της 24ης Ιουνίου 2014, σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα (ΕΕ L 192 της 1.7.2014, σ. 9) ή με τον κανονισμό (ΕΕ) αριθ. 1341/2014 του Συμβουλίου, της 15ης Δεκεμβρίου 2014, σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα (ΕΕ L 363 της 18.12.2014, σ. 10)» · β) μεταξύ του τίτλου και του πίνακα διαγράφεται η ακόλουθη σημείωση: «(*) Αναστολή που αφορά προϊόν του παρόντος παραρτήματος του οποίου ο κωδικός ΣΟ ή TARIC ή η περιγραφή προϊόντος ή η ημερομηνία για την υποχρεωτική εξέταση τροποποιήθηκε με τον κανονισμό (ΕΕ) αριθ. 722/2014 του Συμβουλίου, της 24ης Ιουνίου 2014, σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα (ΕΕ L 192 της 1.7.2014, σ. 9).» · γ) οι σειρές για τα προϊόντα που απαριθμούνται στο παράρτημα I του παρόντος κανονισμού παρεμβάλλονται κατά τη σειρά των κωδικών ΣΟ που αναγράφονται στην πρώτη στήλη του πίνακα που περιέχεται στο παράρτημα I του κανονισμού (ΕΕ) αριθ. 1387/2013· δ) διαγράφονται οι σειρές για τα προϊόντα των οποίων οι κωδικοί ΣΟ και TARIC παρατίθενται στο παράρτημα II του παρόντος κανονισμού. 2) Το παράρτημα II τροποποιείται ως εξής: α) προστίθενται οι σειρές για τις συμπληρωματικές μονάδες των οποίων οι κωδικοί ΣΟ και TARIC παρατίθενται στο παράρτημα IIΙ του παρόντος κανονισμού· β) διαγράφονται οι σειρές για τις συμπληρωματικές μονάδες των οποίων οι κωδικοί ΣΟ και TARIC παρατίθενται στο παράρτημα IV του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2015. Ωστόσο, για προϊόντα με κωδικούς TARIC ex 8501320050 και ex 8501330055 εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Δεκεμβρίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
614
3258
2720
2734

EuroVoc IDs (Expanded): 2519
614
3258
2720
2734

Dataset Source: meu

Split: test